LidanRubinov/Halacha-QA huggingface dataset:
שאלה: האמונה מונותאיסטית של הנצרות והאיסלם : יש לי תמיהה. לפני הולדת הנצרות והאיסלאם היהדות הייתה הדת המונותאיסטית היחידה. כאמור השם העמיד חוקים בסיסים שכל אדם צריך לעשות ולעמוד בהם, אחד מהם הוא הוא אי עבודה זרה, שלא תהיה מושטת בעולם. כאשר הנצרות התפשטה בעולם היה המוני הגווים מאמינים באמונות הלנסטיות, כאשר האיסלאם התפשט עמי ערב היו גם מאמינים באלילים. אינני מערער ביהדות אך היהדות איננה דת מיסיונרית והיה צריך להעשות מעשה כדי שלפחות הגויים יהיו מאמינים באל אחד. היהדות היא דת שהיו עדים להוכחתה בני ישראל בהר סיני, האם הנצרות והאיסלאם (נחשפו כעיקרון ע"י אדם אחד) הם דתות שיש להן קשר רוחני (לא כמו היהדות) אך הם נוצרו בתוכנית הא-ל כדי למנוע עבודות אלילים ומנהגים ביזארים. אשמח אם תבהירו לי את העניין?
תשובה: כתבו לפניך גדולי ישראל שהיתה זו עצת ה' שיתפשט איסור ע"ז על ידי הדתות. אולם למרות הדבר הטוב שיש בדתות אלו ודאי שיש בהם גם הרבה פסולת. במיוחד בנצרות שלא יכלה לגמרי להתנקות מעבודה זרה ונשארה בדמיונות סביב ענין השילוש וכד'. לכן התוכנית השלמה של הקב"ה שגם הנצרות תחלוף מן העולם וכולם יהיו חסידי אומות העולם שמקיימים ז' מצוות בני נח.
שאלה: קיצור תפילין של ראש: אם ניתן לקצר את הרצועות של התפילין של הראש, האם צריך להשאיר אורך מינימום והאם צריך להקפיד להשאיר את ימין מעט יותר ארוך מהשמאלי?
תשובה: מותר לקצר את רצועות תפילין של ראש, ולפי שיש בהן קדושה יש לגונזם. אורך הרצועות צריך להיות עד הטבור ויש אומרים ששל ימין תהיה עד המילה (שו"ע סי' כז סעיף יא  משנה ברורה ס"ק מא). הרב יאיר וסרטיל
שאלה: שחיטה על ידי עיוור: מדוע בהמה שנשחטה על ידי עיוור היא כשרה ובהמה שנשחטה על ידי חירש היא פסולה? ומה ההבדל בין נבלה ובין טריפה?
תשובה: עיוור איננו מוגדר כשוטה ועל כן שחיטתו כשרה. חרש (תלמודי-הלכתי) הוא שלא שומע ולא מדבר ומוגדר כשוטה, לא ישחט ואם שחט כשאחרים רואים שחיטתו כשרה, שוחט שהוא מדבר ולא שומע (חרש של ימינו) איננו שוטה, אבל כיוון שאיננו יכול לשמוע את הברכה לא שוחט לכתחילה אבל בדיעבד שחיטתו כשרה. נבלה היא בהמה שלא נשחטה כדין. טריפה היא בהמה שיש בה חסרון ולא תוכל להשלים שנה. הגדרות מלאות אפשר למצוא באצקלופדיה תלמודית ערך טרפה. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: החלפת שם לגוי: אני גיורת ולפני כמה ימים פנה אלי בן דודה שלי שהוא לא יהודי. הוא רוצה להחליף שם שלו לשם יהודי וגם שם משפחה. מכיוון ששמע שאם מחליפים שם לשם יהודי - משתנה גורל, מזל. כי לא הולך לו כל כך בחייו. קוראים לו ירוסלו. אז הוא רוצה שם יריב או משהו שדומה לשם המקורי שלו. וגם ביקש לשאול מה המשמאות של השם יריב. אבל קראתי ששם יריב לא כל כך טוב.אנחנו עם בעלי ברוך השם שומרים תורה ומצוות. ואני יודעת שזה לא מקובל שגוי יקח שם יהודי ושבכלל לא כל כך צריך למהר להחליף שם. אבל אני לא רוצה לפגוע בבן דודה. איך נכון להסביר לו את כל הדברים ואם כדאי שהוא יחליף שם-אם לגוי יש משמאות לכך.
תשובה: המזל לא משתנה ע"י החלפת שם. רק לחולה מסוכן מוסיפים שם, כי לאחר שיבריא בע"ה הוא יהיה מעין אדם חדש. גוי שישא שם יהודי יגרום לעצמו ולאחרים טרגדיות וצרות, כי לא ידעו שהוא גוי ותהיינה תקלות רבות.
שאלה: הספירות שמכוונים בספירת העומר: מה משמעות הסדר של הספירות בכל יום? כלומר: מה ההבדל בין "חסד שבגבורה" לבין "גבורה שבחסד", ומה ההבדל בין "חסד" לבין "חסד שבחסד"?
תשובה: הנושא הזה שייך לתחום הפנימי של התורה. אבל גם את פשט המילים האלו ניתן להסביר. יש בכל מידה ותכונה גוונים וצדדים שונים. למשל, אפשר לעשות חסד בעדינות ואפשר לעשות חסד בגבורה, למשל, להקפיד על תלמיד כדי לחנכו לטובתו, ומי שעושה זאת מאהבת התלמיד זה גבורה שבחסד. ואם מגיע למישהו עונש ואתה ממתיק קצת את העונש זה חסד שבגבורה. ואידך זיל גמור.
שאלה: לגנוז שם ה  בכתב ברייל: אני עובד בהקראה לעיוור הלומד גם מקצועות קודש. הוא קורא כתב ברייל וכתב במכונת ברייל. 1. האם חובה לגנוז דף שכתוב עליו שם ה בכתב ברייל כגון חומשים בברייל שבלו או סתם טיוטות ורשימות? 2. האם חל איסור לכתוב שם ה במכונת ברייל? 3. גר צדק שנתגייר והוא בכור, האם הוא חייב בתענית בכורות, כלומר, האם הגיור מבטל את היותו בכור בכך שמבטל את הקשר לאחים שלו?
תשובה: כתב ברייל אינו כתב רגיל ומותר מעיקר הדין למחוק שמות. אך בכל זאת, ראוי לנהוג כבוד בשמות אלו ולא לזורקם לאשפה ואולי גם לגונזם.
שאלה: ניגון ברכת כהנים על ידי שליח ציבור: מה דעת הרב לגבי שליח ציבור שמנגן לכהנים את תיבות ברכת כהנים, האם זה טוב או שעדיף שלא לנגן שמא עושה כן כדי להשמיע קולו? כמובן הכוונה שמנגן בגבול הטעם הטוב ולא מאריך מדי.
תשובה: כבד את ד' מהונך וח דרשו מגרונך, כלומר: בניגון יפה לשם שמים. ואם זה נעים גם לציבור טוב לעשות כך. אבל אם הציבור אינו מרוצה לא נכון לעשות זאת.
שאלה: דילגתי על ברכות השחר לפני התפילה: היום דילגתי את ברכות השחר עד הודו, כי חשבתי שאם לא אדלג אפספס את ק"ש. האם אני יוצא ידי חובת תפילה?
תשובה: יצאת ידי חובת תפילה אולם עליך להשלים את ברכות בשחר. את ברכת על נטילת ידיים, "אלקי נשמה" וברכות התורה לא ניתן להשלים. בפעם הבאה תשתדל לברך לפחות אותן לפני התפילה. (במשנה ברורה סימן מז, ח פסק שניתן לברך ברכות התורה לאחר התפילה אם לא למד מיד, שברכת "אהבה רבה" או "אהבת עולם" פוטרת רק אם למד מיד לאחר התפילה אולם הקיצור שולחן ערוך בסימן ז, ז וכף החיים בסימן מז, יז פסקו שקריאת שמע מוציאה ידי חובת לימוד ולכן מספק ברכות אין לברך.)
שאלה: פתח לבי בתורתך: ראיתי בספר עין אי"ה ברכות דף ה שמרן הראי"ה קוק זצ"ל כותב לגבי מה ששאל רבי יוחנן את רבי חייא בר אבא שלא הרגיש טוב - חביבין עליך יסורין? ואמר ליה - לא הן ולא שכרן, והרב מסביר שיסורין של אהבה נועדו לזכך את האדם ולתת לו להגיע למעלות מעל טבעו, וע"י היסורין נפשו מזדככת והוא יכול להגיע לזה, ורבי חייא בר אבא, שהיה צדיק, אמר שהוא רוצה להגיע למעלות הגבוהות ע"י עבודתו, ולא ע"י יסורין שהם מעשה שמים, והרב מזכיר מה שהעידו על קדוש ד הגר"א זצ"ל שלא רצה לקבל השגות בתורה מהשמים אלא ע"י יגיעתו, ואני לא מבין איך זה מסתדר עם מה שאנו מתפללים בכל יום ב"אלוקי נצור" - "פתח לבי בתורתך"?
תשובה: הבקשה פתח לבי בתורתך היא בקשה לסיעתא דשמיא, דהיינו: לזכות שהעמל שלנו בתורה ישא פרי. אין זו בקשה לקבל תורה ללא עמל אלא בהשגה של מתנה מהשמים. אמנם יש להוסיף, שיש גדולים שרצו לקבל השגות מהשמים בנוסף לעמל התורה שעמלו.
שאלה: נגינה בשבע ברכות בין ל"ג בעומר לר"ח סיון: אנחנו בע"ה עורכים שבע ברכות בביתינו לזוג שיינשא בע"ה בל"ג בעומר. האם לנו, אשכנזים הנוהגים מנהגי אבלות מפסח ועד ל"ג בעומר, מותר לנגן באורגן לכבוד החתן והכלה?
תשובה: לאחר ל"ג בעומר נגמרים דיני האבלות ומותר לנגן בכלל ובפרט לכבוד חתן וכלה.
שאלה: מדוע נשים אינן פוסקות הלכה: למה נשים לא יכולות לפסוק הלכה? מדוע גברים פוסקים גם לנשים, למשל קובעים להן על הצניעות? ולמה בכלל אין לבנים כללי צניעות?
תשובה: בשביל לפסוק הלכה צריך לדעת הרבה ידיעות וצריך להשקיע עמל גדול במלחמתה של תורה. נפש האישה היא עדינה וזורמת יותר מאשר ההתמסרות הטוטאלית לפסיקת הלכה. בשביל לשמור על תכונת האישה צריך להתאים לאישה דברים שהם מתאימים לנפשה. ענין הצניעות נוגע בין לאיש ובין לאישה. גם האיש צריך לנהוג צניעות בעצמו. לאיש גם יש את הקשיים שלו בשמירת הצניעות שלו. אצל האישה הצניעות מוטבעת יותר. הצניעות נוגעת לכך שיש להצניע את החוץ וכך נהיה בולט הפנים. החוץ של האישה הוא יותר יפה מאשר החוץ של האיש לכן ההלכות שנוגעות לכיסוי הגוף שזה הלבוש החיצוני של האדם מתייחסות בעיקר לאישה שברא אותה הקב"ה במיוחד בצורה שתהיה יפה.
שאלה: שימוש במחליק שיער לבנים: יש כזה דבר מחליק שיער. זה מכשיר ש "מגהץ" את השער עם חום ועושה אותו חלק. בכל מקרה בעבר זה כמעט ורק בנות השתמשו בזה אבל היום כבר הרבה בנים משתמשים בזה. אצל בנים דתים זה לא נפוץ, כי אם כבר עושים אז זה בנים עם שער ארוך. בכל מקרה השער שלי לא ארוך ולא קצר אבל לפעמים הוא מסורבל ומפחיד ואני רוצה לסדר אותו. זה ממש מוריד לי את הבטחון ומתבייש בזה אם אני לא עושה את זה מתי שצריך. מותר לבן להשתמש במחליק שיער או שזה לא ילבש?
תשובה: אם כיום השימוש במכשיר זה הינו גם לבנים וגם לבנות, אין איסור לבן להשתמש בו.
שאלה: פסוק סגולה לזכירת שם בסוף העמידה: הפסוק היחיד שמצאתי בתנ"ך שמתחיל ב"ס" ומסתיים ב"ל", שהוא עבור השם "סיגל" הוא בישעיהו פרק ל פסוק י"א: "סורו מני דרך הטו מני אורח השביתו מפנינו את קדוש ישראל". תוכנו כביכול ציווי להרשיע והוא חלק מתוכחת ישעיהו הנביא. האם ראוי לומר פסוק זה כסגולה בסיום תפילת שמונה עשרה?
תשובה: ניתן להשתמש בפסוק זה כיוון שאם הוא נכתב בתורה אז יש בו קדושה.
שאלה: לעולם יראה אדם עצמו חציו חייב וחציו זכאי: מדוע כתוב בגמרא בקידושין: ש"לעולם יראה אדם עצמו חציו חייב וחציו זכאי.", והרי א"כ, עלול האדם להסתפק ב"סור מרע" ולא יעשה כ"כ "עשה טוב" כפי יכולתו, ואילו אם נאמר ש" לעולם יראה אדם עצמו יותר חייב מאשר זכאי"- אזי ינצל יותר את זמנו הרבה יותר ויקיים הרבה יותר את ה"עשה טוב"?
תשובה: אין הכוונה שיראה עצמו בדיוק חציו חייב וחציו זכאי, באופן שאם יעשה מצווה אחת שוב ודאי יהיה זכאי, אלא הכוונה שהוא ירגיש שהוא פחות או יותר באמצע ולכן כל מעשה שיעשה יתכן שיכריע לטובה, ולכן יתאמץ בכל כוחו לעשות כמה שיותר מעשים טובים, וכמובן גם ימנע ממעשים רעים. הרב יאיר וסרטיל
שאלה: לימוד בחברותא עם אישה: נפגשתי כבר 5-6 פעמים עם אותה בחורה ונעים לנו ביחד. היא מעונינת שבפגישה הבאה שלנו נלמד ביחד מאיזה ספר שאני אבחר ולא ידעתי מה לענות לה. האם מותר או לא, ולמה?
תשובה: בפגישות לצורך נישואין מותר לכם ללמוד יחד, שהרי גם בזה אתם בודקים את התאמתכם. אמנם לא מתחתנים לצורך חברותא אולם לימוד משותף עם האשה יש בו ערך של התקדמות רוחנית משותפת, ולכן גם את זה יש עניין לבדוק. עדיף שלכל אחד יהיה ספר או דף מצולם משלו ולא ללמוד מאותו ספר יחד.
שאלה: שיעור הזמן בקביעת סעודה: האם החיוב לברך ברכת המזון בקביעת סעודה על "מיני מזונות" תלוי גם ב"זמן אכילת פרס", כמו לחם, או אפילו אם התעכב זמן רב מתחייב בברכת המזון?
תשובה: במידה ואכלת שיעור הראוי לברכת המזון אפילו במשך שעה - עליך לברך ברכת המזון.
שאלה: גיזום עצי פרי לכל מטרה: האם מותר לגזום ענפים מעצי פרי לכל מטרה, לדוגמה עץ פרי שמצל על עץ ברוש קטן או עץ פרי שמתפרס יותר מדי. האם גיזום עצי פרי נכלל באיסור השחתת עצי פרי או לא?
תשובה: זאת מחלוקת אחרונים. נוטים להקל אפילו בגיזום לנוי ובלבד שלא נעשה לצורך השחתה ועקירה. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: ידיים יבשות בנטילת ידיים: א. לפני נט"י על הידיים להיות יבשות, וכן חובה ליטול על כל היד. אם שפכתי על היד מים והיד התרטבה באופן חלקי, האם אני יכולה ליטול שוב על מלא היד, או שעלי לנגב את הידיים ואז ליטול שנית כדי שהידיים תהיינה יבשות? ב. האם החובה שהיד תהיה יבשה היא גם ביציאה משרותים ובהשכמה?
תשובה: א. ניתן ליטול ללא ניגוב היידים כיוון שהמים שנשפכו בתחילה נחשבים כחלק מהנטילה. ב. אין צורך שהיידים יהיו יבשות במקרים אלו.
שאלה: תרופת נורופן בפסח: בהמשך לשאלה ששאלתי את כבוד הרב יעקב אריאל. אבא שלי עשה מכירת חמץ לפני פסח. הבעייה היא שהתרופה נקנתה על מנת להשתמש בה בפסח, כאמור מחוסר ידיעה שיש בה תערובת חמץ. לציין, שלא היינו כל החג בבית כנ"ל ההורים שלי (ולכן הביאו את התרופה איתם על מנת להשתמש בה אם נצטרך). השאלה האם מותר להשתמש בתרופה הזאת?
תשובה: אם ניתן לאוכלה, היא אסורה. אם לא, היא מותרת.
שאלה: אמונה במצב כלכלי קשה: אני אדם דתי בן 32 אב ל-3 לצערי אני מובטל כבר 8 חודשים. עד עכשיו הסתדרנו איכשהו אבל הולך להיות רע מאוד מהבחינה הכלכלית. אני מחפש עבודה בטירוף ועושה מאמצים עילאיים בנושא. התקבלתי לשתי עבודות (!!) והמקומות פשוט נסגרו באופן מפתיע (מקומות שהיו נחשבים ליציבים). עצרתי הכל, לימודים, תוכניות, תחביבים. אני יושב באפס מעש ימים שלמים מחכה לנס. קשה לי להבין מה שאנשים אומרים שה אוהב אותנו בכל המצבים. זה נקרא אהבה? כך אנחנו אוהבים? זה כבר גובל בהתעללות אהבתית!!! אני מוכן לקבל את זה שמגיע לאדם ייסורים אבל מה אשמה המשפחה? התינוקים שלי? ב.יש לי את התחושה שאני מיותר בעולם, אם ה לא רוצה את העשייה שלי בעולם (עבדתי בתחום חינוכי-תורני בארגון משפיע) אולי הוא רומז לי שאני מיותר? איך זה שסביבי כולם עובדים וחיים חיים רגילים משפיעים ומשנים את העולם בעשייה ואני "קבור" בבית ימים שלמים!!!? איך זה שאף אחד לא מעוניין בי?
תשובה: קשה לי לנחם אותך ולעודד אותך. באמת קשה לך כל כך. בודאי שלא שייך להאשים אותך. בני חיי ומזוני לא בזכות תליא אלא במזלא. צריך להבין מאמר זה. אולם הוא רומז שעניינים אלו אינם כל כך גלויים לנו כיצד הקב"ה מנהל את העולם. מדבריך נראה שאתה מודד את הערך שלך לפי היכולת שלך להביא פרנסה או להיות מוצלח בתחום זה. יש מקום להרבה עבודה על כך שהערך שלך בעיני עצמך לא יהיה תלוי רק בנושא העבודה והפרנסה שלך. הערך שלך הוא קודם כל בכך שאתה אדם טוב עם לב טוב. אתה חבר טוב לאישתך ואבא אוהב לילדים וכד'. אל תחשוב שאת עיקר חייך אתה מפספס בימים שאין אתה עובד בהם. זו נקודה אחת. בודאי שצריך להבין יותר כיצד להתייחס ליסורין בעולם שלנו. זאת בפעם אחרת. אני מתפלל שעד שאכתוב לך את התשובה מצבך ישתנה וישתפר בסיעתא דשמיא מכוח התפלות והתחנונים שלך.
שאלה: סקר הוראה במכללת אריאל: וישר כח! אני לומד במכללת אריאל. במכללה ישנו סקר הוראה-לצורך שיפור ההוראה במכללה- בכל סימסטר (אם אני לא טועה). הסקר-נעשה באניטרנט-כאשר כל סטודנט ממלא סקר על כל מרצה ומתרגל שהוא למד איתו באותו הסימסטר. יש לי 2 שאלות: א) בצורה כללית לגבי סקר זה-האם אין כאן אף צד של לשון הרע מפני שזה מוגדר לתועלת? ואם כן-אז עד כמה אנו-המשתתפים בסקר זה צריכים להיות זהירים במילויו של סקר זה(למשל-אם סטודנט רוצה לכתוב דברים לא טובים על מרצה(גם אם הם אכן נכונים)-ויש בזה צד של נקימה וכדומה)? ב) אני לומד השנה קורס באנגלית שבו המרצה משחררת אותנו כמעט בכל שיעור-זמן רב (כשעה,שעתיים ולפעמים אף יותר) לפני הזמן שבו השיעור אמור להסתיים-אציין רק שגם התלמידים (רובם הגדול-לפחות) רוצים לסיים את השיעורים האלו בזמן מוקדם מהזמן הקבוע במערכת. רציתי לדעת-מה אני אמור לכתוב בסקר ההוראה על מרצה כזו? (האם ליכתוב על כך שהיא מקצרת את השיעורים באופן משמעותי וכדומה).וגם-האם להעביר את המידע הזה למחלקה לאנגלית?
תשובה: א. אם אתה כותב בשביל תועלת, אין בזה גדר של לשון הרע. אולם צריכים להיות זהירים שלא לדווח מתוך גישה נקמנית. זהו דבר המסור לליבו של אדם, האם הוא מדווח בגלל נקמנות או שהוא מדווח בשביל תועלת המוסד. ב. לכאורה המרצה אינה נוהגת לפי נהלי המוסד ועל כן היא מועלת בתפקידה. העובדה שגם התלמידים מרוצים מקיצור הלימודים אינה מועילה להתיר את הדבר.
שאלה: שמירה על כספי ההורים מבלי ידיעתם: אימי מעבירה שיעורים פרטיים ומרוויחה מכך כסף שמשמש את בני הבית לכל צורכיהם שאינם קבועים כלומר, לא חשבון חשמל וכדו (הכסף נמצא בארון ומי שצריך - לוקח). החלטתי לפני כמה זמן, לקחת בכל פעם מעט כסף ולשים אותו בקרן בתוך החשבון שלי בבנק (באגף נפרד) ע"מ לשמור למקרה בו לא יוכלו לעבוד וכדו, כסף שאם יהיה המצב דחוק ח"ו יוכלו להיעזר בו. ואין זה מונע מבני הבית את צורכיהם (לקיחת הכסף לקרן). למותר לציין כי הדבר נעשה שלא בידיעת הורי. האם אני נוהג כדין? (לענ"ד לא שייך לספר להם, כי הם לא יראו בכך צורך וכו ).
תשובה: נראה לי שלא ראוי לעשות זאת ללא ידיעת ההורים. כשאתה עושה זאת אתה עובר על דעת בעל הבית שייעד את הכסף לצורך מסויים, ואתה לוקח אותו למטרה אחרת, אפילו שמטרה זו נועדה לטובתו של בעל הבית.
שאלה: לימוד תורה לסנדלר: אני עובד כסנדלר האם מותר לי ללמוד ולשמוע דברי תורה תוך כדי העבודה על אף שאני נוגע בנעליים?
תשובה: אם מדובר בנעליים חדשות שטרם נלבשו אין בזה שום מניעה. אולם אם אתה מתקן נעליים שכבר נעלו אותם והלכו בהם, אזי ללמוד תורה אסור אולם לשמוע שיעורי תורה מאחרים או מקלטות וכד' בלי שאתה מוציא מפיך דברי תורה אין מניעה, ואדרבה בכך אתה מנצל את הזמן לקודש, ואשריך!  ביאור הלכה סי' צ"ב ד"ה ולכן.
שאלה: שריטה קטנה בחניית המכללה: לפני מספר חודשים יצאתי מחנייה במכללה ותוך כדי נסיעה לאחור פגעתי ברכב. התלבטתי מה לעשות והחלטתי לנסוע אך לאחר כמה דקות חזרתי ובדקתי את הנזק. אמנם היה מדובר ברכב די חדש אך הפגיעה הייתה מזערית (אומדן שלי: כסנטימטר שפשוף, בעצם הפגוש שיפשף, ולא הפח). התלבטתי מה לעשות, מצד אחד הנזק מזערי אך בכל זאת זה נזק. החשש שלי היה להשאיר מספר טלפון ואולי אפול לידיים של מישהו בעייתי ואני אסתבך בעניין. העניין מאוד מטריד אותי, ולא ברור לי מה עליי לעשות. (צילמתי את הרכב ויתכן שביכולתי לברר מי הבעלים)
תשובה: מכיון שהיזקת את הרכב וחובת התיקון מוטלת עלייך, את צריכה ליצור קשר עם הבעלים ולדווח על הנזק. הרב מיכאל יומטוביאן
שאלה: "בחזקת בשרי" בתנור: ידוע לי שמאכל פרוה שהתבשל בסיר בשרי נקי בן יומו - אסור לאכלו עם חלב אך אין צורך לשהות 6 שעות. האם הוא הדין לגבי תנור חם? כלומר למעשה - חיממו בשר בתנור, הוציאו אותו, ובעוד התנור חם הכניסו מגש עם מאכל פרווה. (יש לציין כי לא מנקים את התנור בין לבין). ושאלה נוספת - האם יש בעיה לאכול את מאכל הפרווה הזה עם דגים?
תשובה: ישנו דין שבזה אחר זה לא אומרים ריחא מילתא, ולכן מותר לאכול מאכל זה עם דגים, וכן אין צורך לחכות שש שעות.
שאלה: סדרת הספרים "חכמים" של הרב בני לאו: האם כבוד הרב שמע על סדרת הספרים "חכמים" של הרב בני לאו, האם הם מנתחים את חכמי המשנה בצורה שהולמת את דרך ח? אני לא קראתי אום אך אני מעוניין ורציתי לדעת את טיבם.
תשובה: שמעתי וגם קראתי קצת בספר. הרב לאו רב אורטודוקסי שאמון על עקרונות האמונה של היהדות המסורתית לכן אי אפשר לשלול את ספריו, גם עם הם מתובלים בהרבה מזון מחקרי. המחקר כשלעצמו אין בו פגם. להיפך יש חשיבות שחובשי בית המדרש יבררו את הדברים הטובים שיש במחקר. אולם גם בין תלמידי החכמים אנו יודעים שיש נטיות שונות ויש בתי מדרש שונים. ידוע שהרב לאו לא למד בבתי מדרש מבית היוצר של מרכז הרב. בית מדרשו הוא פתוח יותר ופחות עם המסורות המקובלות בבית המדרש של מרכז הרב. זהו בית מדרש שהתפתח יותר מכוח ישיבת אלון שבות או הקיבוץ הדתי. ודאי שהדבר בא לידי ביטוי גם בהצגת הדברים מבחינת הניתוח של התהליכים ההסטוריים והצגת המחלוקות בתוך ח. אם אתה אמון על רבנים מבית המדרש של מרכז הרב ואין לך חוש ביקורת מפותח אז הספרים עלולים לבלבל אותך. אולם אם יש לך חוש ביקורת מפותח אין מניעה מלשמוע את האמת ממי שאמרה.
שאלה: תפילות הקיץ והחורף: אני רוצה לדעת בבקשה מתי מתחילים להגיד מוריד הטל ומתי משיב הרוח ומתי תן טל ומטר ומתי ברך עלינו. אני מבקש תאריכים עבריים מדויקים לכל דבר בבקשה.
תשובה: משיב הרוח מתחילים לומר בשמחת תורה. ותן טל ומטר לברכה מתחילים לומר בליל ז' במרחשוון. מוריד הטל ותן ברכה מתחילים לומר ביו"ט ראשון של פסח. שיתקבלו תפילותינו ברצון.
שאלה: מעמד הכהנים לאחר תיקון חטא העגל: לפי המדרשים שבט לוי קיבל את תפקיד הכהונה בעם ישראל רק לאחר שעם ישראל חטא בעגל. לכאורה הכהנים צריכים להיות הבכורות. בהנחה שהתשובה קדמה לעולם ויש אפשרות של תשובה להכל, אז מה יקרה בעתיד כשחטא העגל יתוקן?
תשובה: הנצי"ב בפירושו על פרשת קורח כותב ששורש נשמתם של הכהנים והלויים מראשיתה של הבריאה מתאים לעבודה זו, אולם בפועל הדבר התגלגל על ידי חטא העגל.
שאלה: ברכת המצה בפסח שני: מה הספרדים מברכים בפסח שני על מצה? (כלומר, אני נוהגת בפסח לברך המוציא ואחרי פסח מזונות. מה עושים בפסח שני?)
תשובה: דין מצה בפסח שני כדין מצה בכל השנה, ואם בכל השנה את מברכת על מצה מזונות גם בפסח שני תברכי מזונות.
שאלה: אתרי שידוכים: אני בת 23 דתית לאומית, אני רוצה להתחתן, מעוניינת לצאת לפגישות, רוב חברותי אינן נשואות. בעבודתי רובם לא דתיים ואין לי כ"כ הצעות. רציתי לדעת, מה דעת הרבנים על אתרי היכרויות ועל משרדי שידוכים. כמה מחברותי פנו לאתרים. לפי מה שהתרשמתי מהן אין שם בחורים מישיבות ההסדר, רציתי לדעת אם יש בחורים מהמגזר הדתי לאומי, בחורי ישיבות ההסדר שגם פונים לאתרים אלו או למשרדי שידוכים? ואם כן, אם יש לרב שמות של אתרים ומשרדים מומלצים.
תשובה: לא כדאי ליפול להכללות. ידוע לי על ארגון ישפה שיש בו מכל הסוגים, גם בני ישיבות. יש אתר שושבינים שבנוי על כך שלא המחפש מציג את עצמו אלא מישהו אחר מכניס אותו לרשימות ולחיפוש. בהצלחה.
שאלה: חילול מעשר שני: 1. כאשר אני פודה מעשר שני שלי על המטבע שיחדתי לעצמי, האם אני צריך לומר מעשר שני זה הוא וחומשו יהיו מחוללים על פרוטה במטבע שיחדתי או שאני צריך לומר יהיו מחוללים על פרוטה ורבע במטבע שיחדתי? 2.כאשר אני מחלל מטבע של מעשר שני שלי על מטבע אחרת, האם גם אז צריך לברך על פדיון מעשר שני?
תשובה: הנוסח היותר מדוייק הוא "מה שקבעתי למעשר שני בתוספת רבע מערכו הרי הוא מחולל (כל דרגת חיוב) על פרוטה ורבע בנפרד, במטבע המיועדת לכך בשבילי. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: הקלטת הרצאה שיעור: קראתי תשובתו של הרה"ג דב ליאור לגבי זכויות יוצרים, מתאריך י"ב טבת תשס"ח. הרי השו"ת: שאלה: אני נמצא בהרצאה מסויימת או בהופעה של זמר. האם יש חובה לבקש את רשותו של המרצה או של הזמר כדי להקליט אותו?
תשובה: כל זמן שלא אמרו מפורשות לא להקליט, לא נראה לי שיש בזה בעיה. הוא בסך הכל משמיע את קולו, איזה עניין יש שיאסור להקליט את קולו?! אינך לוקח שום דבר. כמובן, כשלא מדובר בסודות. שאלתי. מבקש לדייק. המורה בשיעור אינו מקריא וקשה מאוד לתפוס העיקר כדי לרשום את הדברים בתמצית. לשאלתי האם מותר להקליט, המורה אסר זאת בהסבר של הגנת זכויות יוצרים. ובכל זאת קשה לי להתמודד עם השיעורים. החומר מועבר בצורת סיפור ורואה אני, שכמעט כולם לא כותבים כלום. האם מותר לי, בניגוד לאיסור, להקליט שיעור בלי שאף אחד אחר ידע, ושרק אני אשמע את ההקלטה. האם מותר לי לגשת אליו ולהפציר שירשה לי להקליט בלי ידיעת אחרים ועם הבטחה לא להעביר החומר הלאה? תשובה: נראה לי שאתה לא חייב לקיים את האיסור שלו אם אתה מקליט רק לצורך עצמך.
שאלה: חופה של גר: כאשר חתן, בן להורים יהודים, מתחתן עם כלה שהיא גיורת, בת להורים נוצריים (והם יהיו בחתונה) - האם מותר שאימה הנוצרית תלווה את הכלה לחופה והאב הנוצרי את החתן? ואם עדיף שלא - האם במקרה כזה, הואיל וההורים הגויים אינם מלווים, כדאי שגם ההורים היהודים לא ילוו אלא זוג אחר? (כדי שלא יווצר מצב, שאת החתן מלווים אב החתן ואיש אחר שהוא לא אב הכלה) - ומי כדאי שכן ילווה אם לא ההורים הגויים? - והאם מותר רצוי שהגויים יהיו מתחת לחופה?
תשובה: אינני רואה איסור בכך שהורי הכלה ילוו אותה, ואם הם רוצים ללוות אותה הם יכולים לעשות זאת. אולם לא הייתי מגדיר זאת כהידור. אם הורי הכלה לא ילוו אותה, ניתן ללוותה על ידי המשפחה שאימצה אותו ואצלה למדה להיות יהודי. הורי הכלה יכולים להיות מתחת לחופה.
שאלה: מנוע מזויף ברכב: לאחר כשנה מקנית הרכב התברר במהלך הטסט השנתי שמנוע הרכב מזויף. האם יש מקום לטענת מקח טעות בבית דין רבני ולקבל כסף הרכישה וכסף שהושקע ברכב במהלך השנה הנ"ל?
תשובה: יש כאן מקח טעות והקונה יכול לבטל את המקח ולקבל את סכום הקניה, וכן את ההוצאות שהוציא על השבחת הרכב (כדין יורד לשדה חברו ברשות). אך יש לקזז מהסכום הנ"ל את ההנאה שנהנה הקונה מהשימוש ברכב בתקופה שהרכב היה אצלו, וכן את הבלאי של הרכב בתקופה הזו. את ההנאה של הקונה מהשימוש ברכב יש לאמוד כך, כמה הקונה היה מוכן לשלם לשכור רכב כזה בדיוק למשך התקופה הזו במקום לקנות רכב אחר (שהרי יש יתרונות לשכירות רכב, כגון: שאין צריך לשלם לבעלים את ערך ירידת שנתון הרכב). האמת היא שקשה לאמוד את ההנאה ללא ידיעת הפרטים כגון מצב הרכב המדויק, ומצבו האישי של הקונה, ולכן כדאי שתגיעו לפשרה לגבי תימחור ההנאה של הקונה מהשימוש ברכב, אם לא תגיעו לפשרה מוסכמת פנו לבית הדין שיכריע בעניין. לסיכום: המקח בטל, ועל המוכר לשלם לקונה לפי החישוב הבא: מחיר הקניה   ההוצאות שהוציא להשבחת הרכב, ולקזז מזה את: בלאי רכב   ההנאה שנהנה הלוקח מנסיעה ברכב בתקופה הזו. הערה: את ערך ירידת השנתון אין צריך הקונה לשלם משום שהמוכר ידע מהמנוע הבעייתי, ועל ידי המכירה הזיק את עצמו. עיין בשולחן ערוך חושן המשפט סימן רל"ב סעיף ט"ו, ובנתיבות המשפט ס"ק ה'. הרב ניר אביב
שאלה: שתים שאלתי על איש האלקים : 1. אם זרע המשיח נמצא בתוכנו, אז למה שלא יפילו גורלות על פי התורה כאשר גם על יונה הנביא נפל הגורל וכאשר נפל הפור על חודש אדר כי מאת האלהים היה הדבר, וכעת נדע מי האיש? 2.מדוע לא מקיימים את דברי הנביא יחזקאל בן בוזי הכהן (ספר יחזקאל פרק לג): (א) ויהי דבר ה' אלי לאמר: (ב) בן אדם דבר אל בני עמך ואמרת אליהם ארץ כי אביא עליה חרב ולקחו עם הארץ איש אחד מקציהם ונתנו אתו להם לצפה: גם ניתן לדעת מי הצופה על פי הגורל שיפילו כאשר כתבתי בשאלה מספר 1. ובכן יטילו גורל מבין כל אותיות העברית והיה האות הראשונה שתבחר היא שם אבי האב הסבא ואחרי כן יטילו גורל בשנית והיה האות שתבחר לשם האב ואחרי כן יטילו גורל בשלשית והיה האות שתבחר לשם הבן הוא האיש הנבחר ואם יהיו כמה שמות נבחרים אז יטילו גורל ברבעית והיה האות אשר תבחר לשם אמו של האיש.
תשובה: א. גם הגורל בירושת הארץ לא היה כדבר העומד בפני עצמו אלא על פי ה'. הגורל מועיל במקום שיש ציווי אלוקי להשתמש בו. ביאת המשיח תלויה במעלת עם ישראל ולא בהטלת גורלות. ב. יחזקאל דיברו באופן עקרוני לדורות ובאופן מעשי לדורו. הפלת גורלות לא שייכת.
שאלה: חימום כבד צלוי: האם ניתן לחמם במיקרוגל כבד עוף או כבד בקר שצליתי וכבר התקרר? האם ניתן לחמם כבד צלוי קר במחבת או בסיר? האם מותר לצלות כבד ואח"כ לבשל אותו עם ירק כלשהו? האם יש הבדל בחימום כבד צלוי שהתקרר אן בבישול הכבד לאחר צליתו, אם הכבד נצלה תוך 3 ימים מהשחיטה או שהיה קפוא ונצלה לאחר יותר משלושה ימים?
תשובה: כבד לאחר צליתו - ניתן לחממו במיקרוגל, בסיר או במחבת וכן לבשל אותו עם ירק. לעניין כבד, אין זה משנה אם נצלה תוך 3 ימים מהשחיטה או לאחר 3 ימים. כל העניין של איסור בישול אחר צליה שנעשתה לאחר 3 ימים - שייך לדעתנו רק בבשר רגיל שניתן להכשירו גם על ידי מליחה, ומליחה מועילה רק תוך 3 ימים. אולם בכבד שניתן להכשירו על ידי צליה בלבד - ניתן לבשלו לאחר הצליה, גם אם היא נעשתה לאחר 3 ימים.
שאלה: קרבן פסח של השומרונים: האם "קרבן הפסח" שעושים אצל השמורונים זה עבודה זרה? והאם מותר ללכת לראות את זה? ואם מותר האם זה ראוי? אני תלמיד ישיבה וקבוצה של בחורים מהישיבה שלי הלכו לשם לראות את זה, וכן שמעתי שגם מישיבות אחרות הלכו! ויש גם טיולים מאורגנים לשם כמו של בית ספר כפר עציון ועוד. אם זה לא טוב ללכת אולי כדאי לפרסם זאת ברבים לרב על הזמן.
תשובה: לא ראוי ללכת לראות את הקרבת הקרבן. וכי איזו שייכות יש לשומרונים ולקרבן פסח? אינני מספיק בקיא בשביל לקבוע שמדובר בעבודה זרה, אך וודאי שאין זה ראוי ללכת לראות התנהגויות אליליות למחצה, לשליש ולרביע.
שאלה: מאכל פרווה בתנור: בדרך כלל כדי שמאכל יהיה פרווה, אני מחכה 24 שעות מהאפיה האחרונה בתנור ומדליקה אותו לכ-20 דק לפני הכנסת המאכל. בטעות יצא, שהכנסתי מאכל פרווה לתנור בשרי שנאפה בו בשר לפני למעלה משבועיים, אך הדלקתי את התנור וחיכיתי רק כדקה-שתיים לפני שהכנסתי את המאכל. האם המאכל פרווה וניתן לאכול אותו בכלים חלביים וכן ליד חלב?
תשובה: מאכל פרווה שבושל בכלי בשרי שאינו בן יומו מותר לאכול אותו עם חלב.
שאלה: משחק גולות לילדים: האם נכון שכבוד הרב אוסר לילדים לשחק בגולות שאפשר להפסיד ולהרויח?
תשובה: אכן יש פה בעיה של אסמכתא כיוון שהילד בטוח תמיד שירוויח ולכן אינו מוותר בלב שלם על הגולות שמפסיד. לכן לא ראוי שישחקו בזה לא קטנים ולא גדולים.
שאלה: שנות ערלה בעציץ שעל שביל בטון: 1. עץ לימון שהוא כיום בעציץ על שביל בטון כך שלא מתחיל עורלה, האם אפשר לאכול מפרותיו, למה? 2. בר מצווה של ילד. מתי בדיוק הילד חייב במצוות דאורייתא, האם גיל 13 מעת לעת בשעת הלידה או שאני אומר מקצת היום ככלו ולכן בתחילת היום? 3. האם מותר לקלף פירות בשבת ע"י מקלף? יש הבדל בין קליפה שאוכלים או לא?
תשובה: 1. יש אומרים שערלה נוהגת גם בעציץ לא נקוב מדרבנן. 2. אין מונין שנות בר מצוה מעת לעת. תחילת היום היא הקובעת. 3. מותר.
שאלה: כיוון הגבהת ספר תורה: בהגבהת ספר תורה לאשכנזים, שהמגביה מסתכל על הכתוב (בניגוד לספרדים), איך מסתובבים, האם כמו השו"ע לימין ואח"כ לשמאל או שהדין שונה? וכן ראיתי שמסתובבים לימין וגומרים כל הסיבוב?
תשובה: צריך להראות את ספר התורה לכל הציבור, ולכן צריך להסתובב לימין ואח"כ לשמאל. 'כל פניות שאתה פונה לא יהיו אלא לימין' ולכן הפניה לצד ימין קודמת.